Põllumajanduse Registrite ja Informatsiooni Amet

**Põllumajanduse Registrite ja Informatsiooni Amet** (lühend **PRIA**) on Eesti valitsusasutus Regionaal- ja Põllumajandusministeeriumi valitsemisalas. PRIA ülesanne on korraldada riiklike toetuste ning Euroopa Liidu põllumajanduse ja maaelu arengutoetuste, Euroopa Kalandusfondi toetuste ja turukorralduslike toetuste jagamist, pidada riiklikke põllumajandusregistreid ja muid andmekogusid ning töödelda ja analüüsida nende andmeid.

PRIA rajati 2000. aasta suvel seoses SAPARD-i protseduuride väljatöötamisega. PRIA eelkäija oli Põllumajanduse Registrite ja Informatsiooni Keskus, mis loodi Jõudluskontrolli Keskuse (JKK) baasilt. Alates makseagentuuri loomisest on PRIA vahendusel toidujulgeoleku ja maaelu arenguks makstud toetusi enam kui 6 miljardi euro eest.

PRIA loomisega seotud olulised kuupäevad:

* 27. juuni 2000 **–** vabariigi president Lennart Meri kuulutas välja seadusemuudatuse, millega moodustati PRIA. Põllumajandusminister oli toona Ivari Padar.
* 21. juuli 2000 **–** kinnitati PRIA põhimäärus.
* 4. august 2000 **–** võeti tööle esimesed PRIA teenistujad. Ametisse astus 71 töötajat seitsmesse osakonda.

PRIA esimene peadirektor oli Mati Kermas (aastani 2007). PRIA peadirektor aastatel 2007–2023 oli Jaan Kallas ning alates 1. veebruarist 2024 Margus Noormaa.

PRIA keskus asub Tartus Tähe 4. PRIA-l on esindus kõigis Eesti maakondades. 2026. aasta alguse seisuga töötab PRIA-s 307 teenistujat ning töötajad paiknevad üle Eesti. PRIA struktuuri kuulub PRIA juhtkond ja 8 osakonda.

### Toetuste maksmine
Toetusi makstakse programmiperioodide kaupa. Praegu on käimas Euroopa Liidu ühise põllumajanduspoliitika strateegiakava 2023–2027 programmiperiood. ÜPP SK 2023–2027 eelarve Eestile on üle 1,6 miljardi euro. PRIA on käimasoleva perioodi toetusi välja maksnud 640 miljoni euro eest (2026. aasta alguse seisuga).

**Tabel 1**. Makstud toetused ja keskmine teenistujate arv aastate lõikes (*allikas: PRIA teabeteenuste osakond*)

### Teabeteenused
PRIA-l on oma tegutsemisaastate jooksul kogunenud palju kasulikke andmeid ning asutus on kasulik partner põllumajandus- ja maaelu andmete kogumisel ja väärindamisel. PRIA seob kokku kõik vajalikud põllumajanduse ja maaelu andmed ning väärindab need sektorile vajalikuks teabeks. Andmete kasutamiseks on PRIA oma kodulehele loonud statistika rubriigi ning selle eest pälviti ka Majandus- ja Kommunikatsiooniministeeriumi tiitel „Parim avaandmete visualiseerija 2023“. Statistikamoodulist leiab statistikat PRIA poolt menetletud toetuste, põllumajandusloomade registris olevate loomade ning PRIA kohta.

## Viited

## Välislingid
* PRIA koduleht
* PRIA infoportaal e-PRIA
* PRIA avalik veebikaart: põllumassiivid, ESA ja Natura2000 alad, EELISe kihid, kuivendusalad, kaldega alad
* Põllumajanduse Registrite ja Informatsiooni Ameti põhimäärus Riigi Teatajas, vastu võetud 21.07.2000
* "PRIA maksab toetust metsloomade poolt murtud lammaste eest" Saarte Hääl, 27. juuni 2012
* Dannar Leitmaa "Seitse skeemi, kuidas PRIA-lt raha välja petta" EPL, 11. august 2012
* Heli Raamets "PRIA plaanib petjatega võitlusse minna" Maaleht, 21. juuni 2012
* Dannar Leitmaa "Endine Tartu abilinnapea pettis PRIA-st välja sadu tuhandeid" EPL, 31. juuli 2012
* "PRIA: Pindalatoetusi taotleb PRIAst üle 17 000 maakasutaja" PRIA pressiteade, 13. juuli 2012
* "PRIA: Eestis toodeti piima 93,7% ulatuses kvoodist" PRIA pressiteade
* Aive Sarjas "Natura erametsamaa toetust taotletakse üha enam e-PRIA portaali kaudu" Maaleht, 24. juuli 2012
* "Pidu katku ajal: riigiamet maksab preemiateks üle 600 000 euro" Äripäev, 21. detsember 2023
* PRIA on maaelu arenguks välja maksnud üle 6 miljardi euro. PRIA pressiteade, 8. detsember 2025